
Objektumválogató robot vezérléstervezése

A dolgozatom témája egy olyan robotkar vezérléstervezése volt, amely szín szerint objektumokat válogat. A robotkar építéséhez a howtomehatronics.com oldalán található SCARA robotkar konstrukcióját használtam. A kar 3D nyomtatását követően néhány kisebb módosítást kellett végrehajtanom a megbízhatóbb működésért, valamint kiegészítőket készítettem az általam definiált feladat ellátásához (mágnestartó-konzol, szállítószalag, IR tartókonzol).
Következő lépésben kiválasztottam a robotkar és a szállítószalag működtető elektronikájának elemeit. A célkitűzésben foglaltak szerint a robotkar működtetéséhez NEMA 17 típusú léptetőmotorokat használtam. A hajtáshoz alkalmazkodva több lehetőséget vizsgálva választottam az A4988-as motorvezérlőt. Az egyszerűbb kezeléshez a CNC Shield V3, Arduinohoz használatos bővítőpanelt alkalmaztam. A motorok és vezérlőik után meghatároztam a további szükséges elemeket, mint a végálláskapcsolók, az elektromágnes, a kapcsolórelé és az IR szenzor.
A robotkar után összeállításra került az elektronika is, a válogatást két különálló kapcsolási körrel valósítottam meg. Az egyik kör a robotkarhoz tartozik, a másik a munkadarabokat szállító szalaghoz. A két kör külön vezérlőkártyáról működik, tápellátásuk ezzel ellentétben logika és teljesítményoldalról is közös.
A robotkar hardveres összeállítása után megírtam a működtető programokat. A célkitűzésnek megfelelően - a robotkar mozgatásához - a motorokat Arduino Mega vezérlőkártya működteti, a szállítószalagot Arduino Nano, a színek detektálását Python kód végzi, ami egy számítógépen fut.
Az robotkar és a működtető program az elvárt feladatot sikeresen teljesítette, azonban számos fejlesztési irány helyezhető kilátásba. Amennyiben a végrehajtó mágnest megfogóra cserélem, lehetőségem nyílik nem mágnesezhető munkadarabok megfogására. A színmeghatározás pontosabb lehet, ha nem csak egy képpontot, hanem környezetének értékeit is figyelembe veszem, a pozíciók könnyebb felvételéhez pedig forward vagy inverz kinematika használata lenne releváns fejlesztési irány.



